മുഹമ്മദൻ ആംഗ്ലോ-ഓറിയന്റൽ കോളേജ്

പത്തൊൻപതാം നൂറ്റാണ്ടിന്റെ അന്ത്യപാദത്തിൽ ഉത്തരേന്ത്യയിൽ സ്ഥാപിതമായ ഒരു ഉന്നത വിദ്യാലയമാണ് മുഹമ്മദൻ ആംഗ്ലോ-ഓറിയന്റൽ കോളേജ് (മദ്രസത്തുൽ ഉലൂം മുസൽമാനനെ ഹിന്ദ്). കേംബ്രിഡ്ജ്-ഓക്സ്ഫോർഡ് വിദ്യാഭ്യാസ സ്ഥാപനങ്ങളുടെ സന്ദർശനത്തിൽ നിന്ന് പ്രചോദനമുൾക്കൊണ്ടാണ് 1875-ൽ സർ സയ്യിദ് അഹ്‌മദ് ഖാൻ ഈ സ്ഥാപനം തുടങ്ങിയത്. രണ്ട് വർഷങ്ങൾക്ക് ശേഷമാണ് കോളേജ് എന്ന രീതിയിലേക്ക് സ്ഥാപനം എത്തിച്ചേരുന്നത്. ഇതാണ് പിന്നീട് അലീഗഡ് മുസ്‌ലിം സർവ്വകലാശാലയായി മാറിയത്.  സയ്യിദ് അഹമ്മദ് ഖാന്റെ അലീഗഡ് പ്രസ്ഥാനവുമായി ബന്ധപ്പെട്ടാണ് ഇത്തരം സ്ഥാപനങ്ങളുടെ നിർമ്മാണം നടന്നു വന്നത്. 
 ചരിത്രം 
മുസ്‌ലിം സമുദായം ഇംഗ്ലീഷ് വിദ്യാഭ്യാസം നിഷിദ്ധമായി കണക്കാക്കിയിരുന്ന ഒരു കാലഘട്ടത്തിലാണ് സർ സയ്യിദ് ഈ കോളേജ് സ്ഥാപിച്ച് നടത്തിവന്നത്. 1878-ൽ ഇന്റർമീഡിയറ്റ് ക്ലാസുകൾ ആരംഭിക്കുകയും 1881-ൽ ബി.എ ഡിഗ്രി ക്ലാസുകൾ കൂട്ടിച്ചേർക്കുകയും ചെയ്തു. 1881-ൽ വിദ്യാർത്ഥികൾക്കായി സിവിൽ സർവീസ് പ്രിപ്പറേറ്ററി ക്ലാസ് ആരംഭിച്ചു. 1887-ൽ, റൂർക്കിയിലെ തോമസൺ കോളേജ് ഓഫ് സിവിൽ എഞ്ചിനീയറിംഗിൽ പ്രവേശനം നേടാനായി വിദ്യാർത്ഥികൾക്ക് കോച്ചിങ് ആരംഭിച്ചു.

തുടക്കത്തിൽ, പരീക്ഷകൾക്കായി കൽക്കട്ട സർവകലാശാലയുമായി  അഫിലിയേറ്റ് ചെയ്തിരുന്ന കോളേജ്, 1885 മുതൽ അലഹബാദ് സർവകലാശാലയുടെ കീഴിലായി. ഒരു സർവകലാശാല സ്ഥാപിക്കുക എന്നതായിരുന്നു തങ്ങളുടെ ഉദ്ദേശ്യമെന്ന് സർ സയ്യിദ് പറഞ്ഞിരുന്നു. ഇതാണ് പിന്നീട് അലീഗഡ് മുസ്‌ലിം സർവ്വകലാശാലയായി മാറിയത്.

കോളേജ് അതിന്റെ പേരിൽ ഒരു മാസികയും പ്രസിദ്ധീകരിച്ചു വന്നു.

 അവലംബം 

വർഗ്ഗം:അലിഗഢ് മുസ്ലിം സർവകലാശാല